CELEX: 32009D0436
Language: sk
Date: 2009-05-05 00:00:00
Title: 2009/436/ES: Rozhodnutie Rady z  5. mája 2009 , ktorým sa opravuje smernica Rady 2008/73/ES, ktorou sa zjednodušujú postupy zostavovania zoznamov a uverejňovania informácií vo veterinárnej a zootechnickej oblasti

10.6.2009   
            
            
               SK
            
            
               Úradný vestník Európskej únie
            
            
               L 145/43
            
         
      ROZHODNUTIE RADY
   
   z 5. mája 2009,
   ktorým sa opravuje smernica Rady 2008/73/ES, ktorou sa zjednodušujú postupy zostavovania zoznamov a uverejňovania informácií vo veterinárnej a zootechnickej oblasti
   (2009/436/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 37,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:
   
               (1)
            
            
               Smernicou 2008/73/ES (2) sa zmenilo a doplnilo 23 aktov Rady s cieľom ustanoviť okrem iného zjednodušené postupy zostavovania zoznamov a uverejňovania informácií vo veterinárnej a zootechnickej oblasti.
            
         
               (2)
            
            
               Smernica 2008/73/ES nadobudla účinnosť 3. septembra 2008. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s uvedenou smernicou do 1. januára 2010. V uvedenej smernici sa však nestanovila povinnosť členských štátov uplatňovať uvedené ustanovenia od tohto dátumu.
            
         
               (3)
            
            
               Na účel právnej istoty by sa mala smernica 2008/73/ES opraviť, aby sa zabezpečilo, že zmeny a doplnenia rôznych aktov Rady stanovené v uvedenej smernici s cieľom zjednodušiť postupy, uplatňujú členské štáty jednotne od 1. januára 2010. Smernica 2008/73/ES by sa mala preto opraviť, aby sa tiež uplatňovala od tohto dátumu. Uvedená smernica by sa mala náležite opraviť tiež tak, aby sa v nej stanovilo, že členské štáty musia uplatňovať uvedené ustanovenia od tohto dátumu.
            
         
               (4)
            
            
               Niektoré iné zmeny a doplnenia smerníc 64/432/EHS (3) a 90/426/EHS (4) uvedené v smernici 2008/73/ES sa netýkajú zjednodušených postupov, a preto nie je potrebné rozlíšiť dátum ich uplatňovania členskými štátmi 1. januárom 2010. Tieto zmeny a doplnenia sa týkajú prijatia osobitných veterinárnych opatrení v súlade s postupom stanoveným v rozhodnutí Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (5), a správnej a neaktuálnej referencie (v uvedenom poradí).
            
         
               (5)
            
            
               S cieľom zabezpečiť plynulý prechod na nové zjednodušené postupy zostavovania zoznamov a uverejňovania informácií vo veterinárnej a zootechnickej oblasti by sa mala stanoviť možnosť prijatia prechodných ustanovení v súlade s postupom stanoveným v rozhodnutí 1999/468/ES.
            
         
               (6)
            
            
               S cieľom zabezpečiť právnu istotu a plynulosť by sa malo toto rozhodnutie uplatňovať od 3. septembra 2008, teda od dňa nadobudnutia účinnosti smernice 2008/73/ES.
            
         
               (7)
            
            
               Smernica 2008/73/ES by sa mala preto zodpovedajúcim spôsobom opraviť,
            
         PRIJALA TOTO ROZHODNUTIE:
   Článok 1
   Smernica 2008/73/ES sa týmto opravuje takto:
   
               1.
            
            
               V článku 20 sa vypúšťa odsek 2.
            
         
               2.
            
            
               Vkladajú sa tieto články:
               „Článok 23a
               Prechodné ustanovenia
               Môžu sa prijať prechodné ustanovenia v súlade s postupom uvedeným v článku 23b ods. 2.
               Článok 23b
               Postup výboru
               1.   Komisii pomáha Stály výbor pre potravinový reťazec a zdravie zvierat zriadený podľa článku 58 nariadenia (ES) č. 178/2002 (6).
               2.   Pri odkazoch na tento odsek sa uplatňujú články 5 a 7 rozhodnutia Rady 1999/468/ES.
               Obdobie stanovené v článku 5 ods. 6 rozhodnutia 1999/468/ES sa stanovuje na tri mesiace.
            
         
               3.
            
            
               Článok 24 ods. 1 sa nahrádza takto:
               „1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 1. januára 2010. Členské štáty bezodkladne informujú Komisiu o znení uvedených ustanovení.
               Uvedené ustanovenia uplatňujú členské štáty od 1. januára 2010.
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.“
            
         
               4.
            
            
               Článok 25 sa nahrádza takto:
               „Článok 25
               Nadobudnutie účinnosti a uplatniteľnosť
               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
               Smernica sa uplatňuje od 1. januára 2010, okrem článku 1 ods. 1 a 5, a článkov 7, 23a a 23b.“
            
         Článok 2
   Toto rozhodnutie sa uplatňuje od 3. septembra 2008.
   Článok 3
   Toto rozhodnutie sa uverejní v Úradnom vestníku Európskej únie.
   Článok 4
   Toto rozhodnutie je určené členským štátom.
   
      V Bruseli 5. mája 2009
      
         
            Za Radu
         
         
            predseda
         
         M. KALOUSEK
         
      
   
   
      (1)  Stanovisko z 2. apríla 2009 (zatiaľ neuverejnené v úradnom vestníku).
   
      (2)  Ú. v. EÚ L 219, 14.8.2008, s. 40.
   
      (3)  Ú. v. ES 121, 29.7.1964, s. 1977/64.
   
      (4)  Ú. v. ES L 224, 18.8.1990, s. 42.
   
      (5)  Ú. v. ES L 184, 17.7.1999, s. 23.
   
      (6)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).“;